text: Thesis I.
  CUm jam longe latéque orbe perdomito princeps gentium esset Roma, ejusdemque majestas foris ubique adoraretur, in exitium libertatis suae domi grassari coepit. Quippe per omnes tracta imperiorum formas ac exercita, Regum optimatum, &, cum tribuni plebis praevalerent, populi etiam dominationem, pressa ordinum continuis dissensionibus, postquam paucorum potentiae se per annos jam plures sensisset obnoxiam; tandem, urgentibus imperii fatis, veterisque Reipubl. instituta moribus hominum haud diutius ferentibus, unius principis arbitrio se submisit, inque sinu ejus fessa & fatigata discordiis, velut quietura, consedit; oblita juris jurandi, quo se, post ejectos feliciter Tarquinios, obstrinxerat olim populus, nunquam passurum sese aliquem Romae regnare.